Џандрљив муж/15
3. 

НИКОЛА, МАКСИМ

МАКСИМ: Ах, Никола, брате мој рођени, страдаш ли и ти, као што ти ја страдам? 
НИКОЛА: Шта је, Максо, каква је то невоља на тебе. 
МАКСИМ Еј, брате, ја сам ти прошао; ја сам мртав, сарањен, закопан — пропао сам, па то ти је! 
НИКОЛА: Шта је, брате, побогу? 
МАКСИМ: Шта је? Имам жену — не жену, него лопова, пустаију, арамбашу. 
НИКОЛА: Твоја жена пустаија? 
МАКСИМ: Не пустаија, то је мало; убица. 
НИКОЛА: Каква несрећа! Шта је учинила? 
МАКСИМ: Упропасти ме, па крај. 
НИКОЛА: Али како? 
МАКСИМ: Како, одвукла ме синоћ на бал, па сад оће да и ми правимо бал. 
НИКОЛА: Иди, иди, ја мислим богзна шта је учинила; а оно којешта. 
МАКСИМ: Кажи ми, тако ти бога, витла ли твоја којекуд? 
НИКОЛА: То не; али, ако оћеш да знаш, волио би да је и таква. 
МАКСИМ: Е гле, шта овај будали! Море, гди си видио да жена треба да је ђаво? Ах, зашто мене бог прокле, те удари на аспиду! 
НИКОЛА: Еј, мој брате, моја је Мага добра, то је истина; али, право да ти кажем, смрди јој траг, куд иде. 
МАКСИМ: Бар јој није до балова. 
НИКОЛА: Није, али не што не би миловала друштво, него не може да доспе. Та пипава је, та млитава је; од кад сам је узео, нисам ручао на време. Ајде, Маго! „Ево сад ћу“. Ево сад ћу, па у том и сат прође. Та ајде, за Бога! Једва ми у зло доба донесе што. 
МАКСИМ: Хеј, хеј, само кад не троши. 
НИКОЛА: Не троши, то је истина, осим што плаћа за рад; јер она да доспе да зашије, да прекрпи — боже сачувај. 
Почне како-тако, али друга мора да доврши. 
МАКСИМ: Ја је видим увек у послу. 
НИКОЛА: Та по цео дан пипа, ал’ ништа не изилази из руку. 
МАКСИМ: Хеј, хеј, срећан си ти човек, то ја знам! 
НИКОЛА: Шта ћу, да је мало оштрија, волио би. 
МАКСИМ: Не знаш што говориш. „Оштрија“ — дођи овој мојој, пак ће ти пресести и оштрина и љутина. 
НИКОЛА: Ако ћеш управо, твоја је једна жена, која се може сваком допасти. 
МАКСИМ: На пример. 
НИКОЛА: Кућа ти је чиста, уредна; све је на свом месту, све иде као сат. Аспида није, али није ни смрдљивица. Увек чисто и пристојно обучена, али се не кити као гдикоје лутке. Ко такову жену има, може казати да има добру жену. 
МАКСИМ: Ти и не знаш, шта је добра жена, кад тако говориш. 

Џандрљив муж